Swaarder strawwe gevra vir dié wat nie kinders vasgordel(Argieffoto: Pixnio) Strenger boetes moet in Suid-Afrika opgelê word om ŉ duidelike boodskap te stuur dat die versuim om kinders behoorlik in ŉ voertuig vas te gordel, ŉ ernstige oortreding is. Só vra die Outomobiel-Assosiasie (AA) na afloop van die bevindings van navorsing wat Dinsdag bekend gemaak is. Hiervolgens word te veel kinders steeds nie behoorlik vasgegordel nie en beter wetstoepassing en opvoeding van motoriste is nodig om die situasie om te keer. Die navorsing is vroeër vanjaar by verskeie winkelsentrums in Gauteng gedoen. Dit het bevind hoewel daar ŉ toename in die gebruik van doelgemaakte stremstelsels vir kinders in voertuie is, ŉ derde van kinders steeds reis sonder dat hulle op enige manier vasgegordel is. Volgens die opname was 46% van kinders tussen die ouderdom van vyf en 12 nie vasgegordel nie, moontlik omdat ouers die gebruik van motorstoele opskort namate kinders ouer word. Die AA vra vir ŉ hersiening van bestaande wetgewing wat bepaal dat die gebruik van motorstoele op kinders se ouderdom gegrond is. Die organisasie sê die lengte en gewig van kinders – babas en kleuters – behoort die bepalende faktor te wees, eerder as net ouderdom. Kinders van dieselfde ouderdom wissel geweldig in grootte en die ouderdomsfaktor veroorsaak dalk dat ouers hul kinders met veiligheidsgordels inperk, eerder as ŉ doelgemaakte motorstoeltjie. “Daar kan gesê word dat veiligheidsgordels beter beskerming bied as om dit nie te dra nie, maar dit is minder doeltreffend om kindersterftes of beserings onder kinders in die geval van ŉ botsing te verminder,” sê die AA. Motorstoeltjies verminder besering onder kinders tussen vyf en nege jaar oud met 52%, terwyl die gebruik van ŉ veiligheidsgordel sulke beserings met 19% verminder. Suid-Afrikaanse wetgewing bepaal dat kinders jonger as drie in doelgemaakte motorstoele vasgegordel moet word. Die AA sê dit is belangrik dat wetstoepassingsowerhede die gebruik van motorstoele afdwing en boetes oplê wanneer daar nie aan wetgewing voldoen word nie. In Suid-Afrika is die boete wat vir nienakoming opgelê word maar R250, terwyl dit in ander lande tot meer as R9 000 kan wees. “Indien ons die sterftes van kinders in ons land wil verminder, moet ons plaaslik ŉ soortgelyke, duidelike boodskap uitstuur,” sê die AA. Die navorsing het bevind dat 74% van bestuurders self ŉ veiligheidsgordel gedra het, terwyl ŉ kind wat nie vasgegordel is nie, saam met hulle in die voertuig gereis het. “Die dui daarop dat die bestuurders hul eie veiligheid in gedagte hou, maar die veiligheid van die kind of kinders wat saam met hulle reis, agterweë laat. “ŉ Moontlike rede hiervoor is bekostigbaarheid, en die siening dat die gebruik van sitplekgordels ŉ werkbare alternatief is.” Volgens die Padverkeerbestuurskorporasie (RTMC) was 30% van alle padsterftes wat in 2020 aangemeld is, dié van passasiers in voertuie. Hiervan was 4% kinders tussen nul en vier jaar oud, 4% was kinders tussen vyf en nege jaar oud en 5% was kinders tussen tien en 14 jaar oud. “Dit kan nooit as normaal aanvaar word vir ŉ volwassene om in ŉ motor te reis saam met ŉ kind wat nie vasgegordel is nie – selfs al is dit ŉ kort rit na die winkel. Die feit bly staan dat dit gevaarlik is,” sê die AA. “Kinderbeperkingstelsels is spesifiek ontwerp om babas en kinders teen beserings in voertuie te beskerm deur hul beweging in die voertuig te beperk. Tesame met beter wetstoepassing en swaarder boetes doen ons ook ŉ beroep op alle bestuurders om hul kinders te beskerm en behoorlike stelsels te gebruik wanneer hulle reis,” sê die AA.